المغاربة حگارة، فاليومي ديالهم شي كيحگر على شي حتى لعند مول شي، ولكن هادي أول حكومة فتاريخ المغرب باغين يحگرو عليها المغاربة ، شحال هادي كانت الحكرة كتبدى من لفوق وهي غادا نازلة دابا تخلطات الوقت ولاو العامة باغين يحگرو الدولة وكيبتزوها، وهادشي لي دايرين الأساتذة المتعاقدين هاد ليام، من بعد موقعو عقد وهوما قابلين وراغبين دابا كبرو كرشهم وباغين يحگرو الحكومة من بعد ماحسو أنها ضعيفة بسباب ضعف شخصية رئيسها، وبلي أنها حكومة على سبة وحتى مكوناتها غير متجانسة، وأي ضغط بسيط فالشارع يقدر يفرتكها لذا غادي تظطر تهبط كواريها لاي واحد باغي منها شي حاجة غير حفاظا على السلم الإجتماعي وتبقى الوقت زاگة. رئاسة الحكومة لي غادي تواصل مع المغاربة وتشوفهم آش بغاو وتقنعهم بشنو كتدير كاع مكاينة فالمغرب حاليا، العثماني آخر واحد مسوقين ليه المغاربة أو مزكين لآش كيقول ، وفكاع الإحتجاجات لي ناضت فعوض نشوفو رئيس الحكومة هو لي كيتدخل ويتصرف شفنا أن الناس كتبقى تصعد فالإحتجاجات حتى كتدخل وزارة الداخلية وكتبعها وزارة العدل، والنتيجة شباب فالحبس وشي مطالب ممحققة، وناس خريين زاعمين على الدولة وكيطالبو بما ليس لهم حق فيه. العثماني خطأ سياسي كبير فتاريخ المغرب، فالوقت لي العالم مقربل والصعرة نايضة والبلاد محتاجة رئيس حكومة بكاريزما حقيقية يتيقو فيه إلى واعدهم بشي حاجة، وييسير البلاد ويكون حاضر ويمارس المهام ديالو كيما خاص تكون، جابو لينا أضعف رئيس حكومة فتاريخ المغرب قاطع الحس لا يسمع له صوت، وجوده من عدمه سيان، حتى الى كان معقول وخدام راه هادشي خاصو يبان ويتواصل بيه مع المغاربة، هاعلاش ولينا كنشوفو مغاربة خارجين معربطين على الدولة باغاها تخلف بعقد وقعاتو معاهم غير حيت كيشوفو راسهم أحق بالترسيم، وكالسين كيهددو فالدولة ويبتزوها بولاد الشعب لي مضيعين ليهم قرايتهم، وفعوض رئيس الحكومة يتواصل مع المغاربة ويبين ليهم بلي هاد الناس راهم غالطي نوراهم باغين يترسمو بشرع اليد، راه ساكت وساقل وشفنا غير الداخلية هي لي تدخلات فالرباط وتصاور داكشي راه شافها العالم. 
المغاربة حگارة، فاليومي ديالهم شي كيحگر على شي حتى لعند مول شي، ولكن هادي أول حكومة فتاريخ المغرب باغين يحگرو عليها المغاربة